Rakhmat Akilovin tekemä isku oli vahvasti ideologinen.

Rakhmat Akilov saa syytteen tiistaina, ja oikeudenkäynti häntä vastaan alkaa helmikuussa. Oikeudenkäynti saattaa kestää jopa kolme kuukautta. EPA/AOP

Uzbekistanilainen Rakhmat Akilov sai tänään syytteet huhtikuisesta Tukholman terroriteosta. Häntä syytetään terroririkoksesta, yrityksestä terroririkokseen ja vaaran aiheuttamisesta.

Iskun yksityiskohdista saatiin tänään lisätietoja. Alustavien tutkimusten mukaan Akilov suunnitteli iskunsa huolellisesti.

Ennen terroritekoa Akilov oli hankkinut paljon tietoa ääri-islamistisesta liikkeestä Isisistä. Hän oli katsellut järjestön propagandavideoita ja tutkinut mahdollisuuksiaan lähteä sotimaan Syyriaan. Akilov oli myös kuvannut itsestään videoita, joissa hän vannoo uskollisuuttaan Isisille. Hän tiettävästi keskusteli iskun tekemisestä jo ennen huhtikuuta useiden ihmisten kanssa Whatsappissa, Telegramissa ja Facebookissa.

Otti valokuvia sopivista paikoista

Iskun suunnittelu ei jäänyt vain ideatasolle vaan Akilov käytti ennen iskua huomattavan paljon aikaa iskulle sopivien paikkojen etsimiseen. Hän kuljeskeli pitkin Tukholmaa ja otti sopivista paikoista valokuvia.

Uusimpien tietojen mukaan Akilov ei toiminut yksin vaan hänellä oli yhteys toiseen henkilöön iskun aikana. Tämä henkilö saattaa olla yksi heistä, joiden kanssa Akilov oli keskustellut ennen iskua. Akilov oli suunnitellut iskuaan kaiken kaikkiaan neljä kuukautta.

Alustavien tutkimusten mukaan Akilov oli valmistellut iskua varten myös pommin. Hänen tarkoituksenaan oli pommin räjäyttäminen kuorma-autolla tehdyn iskun lisäksi. Pommi oli kaiketi tarkoitus räjäyttää kuorma-autossa.

Halusi rangaista Ruotsia

Huhtikuusta tammikuuhun Ruotsin poliisi katsoi kymmeniä videoita ja kahlasi läpi satoja vinkkejä tekoon liittyen. Ruotsin suojelupoliisi teki yhteistyötä muiden maiden poliisivoimien kanssa.

Tämä oli välttämätöntä, sillä Akilov piti yhteyttä ihmisiin, jotka asuivat Ruotsin rajojen ulkopuolella. Suojelupoliisi ei tarkenna, mistä maista nämä ihmiset olivat kotoisin.

Poliisi kertoo, että Akilovin motiivi teollaan oli vahvasti ideologinen. Hän halusi tekonsa avulla rangaista Ruotsia.

Oikeudenkäynti huhtikuussa

Uzbekistanilainen Rakhmat Akilov, 39, varasti kuorma-auton ja ajoi Tukholman keskustassa Drottninggatanilla kuoliaaksi viisi ihmistä vuoden 2017 huhtikuussa.

Akilov on tunnustanut tekonsa. Hän on ollut vangittuna huhtikuusta lähtien, eli syyte nostettiin poikkeuksellisen myöhään. Oikeudenkäynti Akilovia vastaan alkaa ensi kuussa. Todennäköinen tuomio on elinkautinen vankeus.

Lähteet: Aftonbladet, Expressen, SVT Nyheter, Dagens Nyheter